ODÔVODNENIE

Všeobecná časť

	Návrh vyhlášky Ministerstva spravodlivosti Slovenskej republiky o organizácii poskytovania zdravotnej starostlivosti v Zbore väzenskej a justičnej stráže (ďalej len „vyhláška“) je vypracovaný na základe splnomocňovacieho ustanovenia podľa § 47 ods. 3 zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov (ďalej len „zákon“).
	Zbor väzenskej a justičnej stráže (ďalej len „zbor“) je ozbrojený  bezpečnostný zbor, ktorý plní úlohy na úseku výkonu väzby, výkonu trestu odňatia slobody, ochrany a stráženia objektov zboru a ochrany poriadku a bezpečnosti v súdnych objektoch a objektoch prokuratúry. V súvislosti s prijatím nových trestnoprávnych kódexov, nového zákona o výkone trestu odňatia slobody a nových zákonov upravujúcich oblasť zdravotnej starostlivosti je potrebné podrobnejšie upraviť špecifiká poskytovania zdravotnej starostlivosti obvineným vo výkone väzby, odsúdeným vo výkone trestu odňatia slobody, príslušníkom zboru a zamestnancom zboru v zdravotníckych zariadeniach ústavov na výkon väzby, ústavov na výkon trestu odňatia slobody, ústavu na výkon trestu odňatia slobody pre mladistvých a v nemocnici pre obvinených a odsúdených (ďalej len „zdravotnícke zariadenie“).
	Návrh vyhlášky je v súlade s Ústavou Slovenskej republiky a všeobecne záväznými právnymi predpismi. 

Doložka zlučiteľnosti právneho predpisu s právom Európskych spoločenstiev 
a právom Európskej únie

1. Predkladateľ právneho predpisu: Ministerstvo spravodlivosti Slovenskej republiky.

2. Názov návrhu právneho predpisu: Vyhláška Ministerstva spravodlivosti Slovenskej republiky o organizácii poskytovania zdravotnej starostlivosti v Zbore väzenskej a justičnej stráže.

3. Problematika návrhu právneho predpisu:
a)      nie je upravená v práve Európskych spoločenstiev:    - primárnom
									- sekundárnom, 
b)	nie je upravená v práve Európskej únie: 		- primárnom
                                                                            		- sekundárnom,
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev. 

Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4., 5. a 6. doložky zlučiteľnosti.

Doložka  finančných, ekonomických, enviromentálnych vplyvov, vplyvov na zamestnanosť a podnikateľské prostredie

1.	Návrh vyhlášky nezakladá nároky na verejné financie.
2.	Návrh vyhlášky nebude mať ekonomický dopad na obyvateľov, hospodárenie podnikateľskej sféry a iných právnických osôb.
3.	Návrh vyhlášky nebude mať vplyv na životné prostredie.
4.	Návrh vyhlášky nebude mať vplyv na zamestnanosť a nevyžiada si zvýšenie počtu zamestnancov.
5.	Návrh vyhlášky nebude mať vplyv na podnikateľské prostredie.

Osobitná časť

K § 1
	Vzhľadom na špecifiká zdravotnej starostlivosti, ktorá sa poskytuje obvineným počas výkonu väzby, odsúdeným počas výkonu trestu odňatia slobody, príslušníkom zboru a zamestnancom zboru je potrebné určiť zdravotnícke zariadenia, v ktorých sa zdravotná starostlivosť v zbore poskytuje. 
V odseku 2 sú zdravotnícke zariadenia taxatívne vymenované. Ambulanciou špecializovanej ambulantnej zdravotnej starostlivosti je aj ambulancia  fyziatrie, balneológie   a liečebnej rehabilitácie v liečebno-rehabilitačných strediskách zboru, v ktorej sa poskytuje zdravotná starostlivosť výlučne príslušníkom zboru. V zariadeniach spoločných vyšetrovacích a liečebných zložiek sa poskytuje zdravotná starostlivosť najmä v odboroch: fyziatria, balneológia a liečebná rehabilitácia, rádiodiagnostika a stomatológia (zubné techniky – pri stomatologických ambulanciách (ambulancia špecialistu). Psychiatrické oddelenia na výkon ochranného liečenia nie sú súčasťou organizačnej štruktúry nemocnice pre obvinených a odsúdených, ale sú jedným zo špecializovaných oddielov niektorých ústavov na výkon trestu odňatia slobody.
	
K § 2 a 3
	Navrhuje sa, aby zdravotnú starostlivosť v zbore poskytovali príslušníci zboru (osoby v služobnom pomere podľa zákona č. 73/1998 Z.z. štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov) a zamestnanci zboru (osoby v pracovnoprávnom vzťahu na základe pracovnej zmluvy alebo dohody o vykonaní práce podľa Zákonníka práce). Vylučuje sa možnosť, aby zdravotnú starostlivosť v zbore poskytovali zdravotnícki pracovníci z radov obvinených a odsúdených zaradených do práce (podľa odporúčaní CPT by malo byť len krajným riešením, aby úlohu ošetrovateľov plnili aj väzni, nikdy by sa však nemali zapájať do podávania liekov).
	Zdravotná starostlivosť v zbore sa poskytuje ako všeobecná a špecializovaná ambulantná zdravotná starostlivosť (v pracovných dňoch od 7.00 h do 15.00 h) a ústavná zdravotná starostlivosť (nepretržite). V zdravotníckych zariadeniach sa však neposkytuje lekárska služba prvej pomoci, pretože na ňu nie sú v zbore vytvorené potrebné materiálne a personálne podmienky. Lekárska služba prvej pomoci je v mimopracovnom čase v prípade potreby poskytovaná v civilných zdravotníckych zariadeniach.
Vzhľadom na špecifické podmienky poskytovania ústavnej zdravotnej starostlivosti obvineným a odsúdeným sa navrhuje, aby riaditeľ nemocnice pre obvinených a odsúdených vymedzil rozsah ošetrovateľskej praxe užšie ako ho ustanovuje § 2 ods. 15 zákona a vyhláška Ministerstva zdravotníctva Slovenskej republiky č. 364/2005 Z. z., ktorou sa určuje rozsah ošetrovateľskej praxe poskytovanej sestrou samostatne a v spolupráci s lekárom a rozsah praxe pôrodnej asistencie poskytovanej pôrodnou asistentkou samostatne a v spolupráci s lekárom. Ústavná zdravotná starostlivosť sa poskytuje len obvineným a odsúdeným, nie iným osobám.
	V zbore sa poskytuje zdravotná starostlivosť obvineným, odsúdeným, príslušníkom zboru a zamestnancom zboru. Obvineným a odsúdeným sa poskytujú všetky formy zdravotnej starostlivosti, príslušníkom zboru a zamestnancom zboru len ambulantná zdravotná starostlivosť. Iným osobám (napr. bývalí príslušníci zboru, rodinní príslušníci zamestnancov zboru a príslušníkov zboru) sa môže poskytovať len ambulantná zdravotná starostlivosť, a to na základe dohody o poskytovaní zdravotnej starostlivosti. Návrh na uzatvorenie dohody fyzická osoba predkladá riaditeľovi ústavu na výkon väzby, ústavu na výkon trestu odňatia slobody alebo ústavu na výkon trestu odňatia slobody pre mladistvých, ktorý o návrhu rozhodne vždy na základe stanoviska vedúceho lekára zdravotníckeho zariadenia. Návrh na uzatvorenie dohody možno odmietnuť v prípadoch ustanovených v § 12 ods. 2 zákona.

K § 4
	V § 4 je vyšpecifikované obmedzenie práva obvinených, odsúdených a príslušníkov zboru na výber poskytovateľa zdravotnej starostlivosti stanovené v § 11 ods. 6 a 7 zákona.
	Obvinení a odsúdení nemajú právo na výber poskytovateľa zdravotnej starostlivosti, všeobecná aj ústavná zdravotná starostlivosť im je poskytovaná v zdravotníckych zariadeniach. Výnimky sú umožnené v nasledovných prípadoch:
a)	ak zdravotný stav obvineného alebo odsúdeného vyžaduje zdravotnú starostlivosť, ktorú mu nemožno poskytnúť v zdravotníckom zariadení; v takom prípade sa zdravotná starostlivosť poskytne v civilnom zdravotníckom zariadení (§ 3 ods. 3 zákona č. 156/1993 Z.z. o výkone väzby a § 5 ods. 3 zákona č. 475/2005 Z.z. o výkone trestu odňatia slobody a o zmene a doplnení niektorých zákonov),
b)	ak ide o poskytnutie neodkladnej zdravotnej starostlivosti obvinenému alebo odsúdenému (napr. ak sa odsúdený nachádza mimo ústavu na voľne na opustenie ústavu).
	Nadobudnutím účinnosti novej právnej úpravy je od 1. 1. 2005 obmedzené u príslušníkov zboru právo na výber poskytovateľa zdravotnej starostlivosti, ak im poskytovateľa zdravotnej starostlivosti určil služobný orgán alebo služobný úrad. V § 4 sa príslušníkom zboru určuje ako poskytovateľ všeobecnej ambulantnej zdravotnej starostlivosti ambulancia všeobecnej ambulantnej zdravotnej starostlivosti. Obmedzenie práva na výber poskytovateľa zdravotnej starostlivosti sa vzťahuje aj na príslušníkov zboru počas služobnej cesty, prevelenia, povolania, zaradenia do zálohy a dočasného pozbavenia výkonu štátnej služby. Obmedzenie práva na výber poskytovateľa zdravotnej starostlivosti sa vzťahuje len na poskytovanie všeobecnej ambulantnej zdravotnej starostlivosti, nie na poskytovanie ostatnej zdravotnej starostlivosti (špecializovaná ambulantná zdravotná starostlivosť a ústavná zdravotná starostlivosť).
	V každom ústave na výkon väzby, ústave na výkon trestu odňatia slobody a ústave na výkon trestu odňatia slobody pre mladistvých (ďalej len „ústav“) sa nachádza ambulancia všeobecnej ambulantnej zdravotnej starostlivosti, preto sa príslušníkom zboru určuje poskytovateľ všeobecnej ambulantnej zdravotnej starostlivosti v tom ústave, v ktorom sú prijatí do štátnej služby. Na Generálnom riaditeľstve zboru sa takáto ambulancia nenachádza, preto sa príslušníkom zboru vykonávajúcim štátnu službu na Generálnom riaditeľstve zboru určuje za poskytovateľa všeobecnej ambulantnej zdravotnej starostlivosti zdravotnícke zariadenie Ústavu na výkon väzby v Bratislave.
	V prípade preloženia možno príslušníkovi zboru poskytovať všeobecnú ambulantnú zdravotnú starostlivosť v pôvodnom ústave (ústav, v ktorom bol prijatý do služobného pomeru pred preložením) najdlhšie počas jedného mesiaca po preložení; po uplynutí tejto doby musí byť zdravotná dokumentácia vedená a zdravotná starostlivosť poskytovaná v ústave, do ktorého bol preložený.
	Všeobecná ambulantná zdravotná starostlivosť môže byť príslušníkovi zboru poskytnutá v civilnom zdravotníckom zariadení
a)	ak sa príslušník zboru nachádza mimo miesta výkonu štátnej služby (napr. počas dovolenky, služobnej cesty); aj v tomto prípade však za účelom poskytnutia zdravotnej starostlivosti príslušník zboru prednostne vyhľadá zdravotnícke zariadenie (napr. ak počas služobnej cesty alebo dovolenky vznikne u príslušníka zboru potreba poskytnutia všeobecnej ambulantnej zdravotnej starostlivosti a príslušník zboru sa nachádza v blízkosti niektorého ústavu),
b)	ak ide o poskytnutie neodkladnej zdravotnej starostlivosti,
c)	ak o to príslušník zboru požiada s uvedením odôvodnenia (napr. u príslušníka zboru zaradeného na úseku justičnej stráže z dôvodu značnej vzdialenosti miesta výkonu štátnej služby od ústavu, v ktorom bol prijatý do štátnej služby); výnimku môže udeliť generálny riaditeľ zboru príslušníkovi zboru vykonávajúcemu štátnu službu na Generálnom riaditeľstve zboru a riaditeľ ústavu príslušníkovi zboru vykonávajúcemu štátnu službu v ústave. Výnimku nebude možné udeliť na výkon preventívnej lekárskej prehliadky - tú bude vždy vykonávať lekár príslušného zdravotníckeho zariadenia.

K § 5
	Na organizáciu poskytovania zdravotnej starostlivosti v zbore sa okrem zákona          vzťahujú aj iné všeobecne záväzné právne predpisy, najmä zákon č. 475/2005 Z.z. o výkone trestu odňatia slobody a o zmene a doplnení niektorých zákonov a zákon č. 156/1993 Z.z. o výkone väzby v znení neskorších predpisov.
Na rozdiel od § 22 ods. 2 zákona sa navrhuje dlhšia lehota uchovania zdravotnej dokumentácie, a to 50 rokov od prepustenia obvineného z výkonu väzby alebo odsúdeného z výkonu trestu odňatia slobody; po uplynutí tejto lehoty sa zdravotná dokumentácia zničí. Ak obvinený alebo odsúdený počas výkonu väzby alebo výkonu trestu odňatia slobody zomrie, zdravotná dokumentácia sa nezničí, ale sa uloží do Archívu zboru, ktorý je organizačnou súčasťou Ústavu na výkon trestu odňatia slobody a Ústavu  na výkon väzby v Leopoldove.
Ordinačné hodiny zdravotníckych zariadení, v ktorých sa poskytuje ambulantná zdravotná starostlivosť, bude schvaľovať Generálne riaditeľstvo zboru a nie samosprávny kraj podľa § 79 ods. 1 písm. f) zákona č. 578/2004 Z.z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov.
	Podľa § 47 ods. 1 zákona zaraďuje Ministerstvo spravodlivosti Slovenskej republiky zdravotníckych pracovníkov svojho rezortu na ďalšie vzdelávanie. Navrhuje sa, aby o zaraďovaní zdravotníckych pracovníkov v zbore na ďalšie vzdelávanie rozhodovalo Generálne riaditeľstvo zboru.
	
K § 6
Prechodné ustanovenie rieši prípady, kedy podľa doterajších predpisov majú príslušníci zboru všeobecného lekára v inom zdravotníckom zariadení ako je určené v tejto vyhláške. Určuje sa lehota jeden mesiac od nadobudnutia účinnosti tejto vyhlášky, počas ktorej bude musieť príslušník zboru uzavrieť dohodu o poskytovaní zdravotnej starostlivosti so zdravotníckym zariadením určeným touto vyhláškou.
	
K § 7 
	Navrhuje sa zrušenie vyhlášky Ministerstva spravodlivosti Slovenskej republiky          č. 359/1996 Z.z. o organizácii a poskytovaní zdravotnej starostlivosti v Zbore väzenskej a justičnej stráže Slovenskej republiky. 

K § 8
Navrhuje sa termín nadobudnutia účinnosti tejto vyhlášky.